ทุนสำรองประเทศลด500ล้านเหรียญสหรัฐ
ธปท.เผยทุนสำรองระหว่างประเทศลด 500 ล้านเหรียญสหรัฐ อยู่ที่ระดับ 1.854 แสนล้านเหรียญสหรัฐ คาดเป็นผลจากลดจากแทรกแซงเงินบาท
24 มิ.ย. 2554

ธปท.เผยทุนสำรองระหว่างประเทศลด 500 ล้านเหรียญสหรัฐ อยู่ที่ระดับ 1.854 แสนล้านเหรียญสหรัฐ คาดเป็นผลจากลดจากแทรกแซงเงินบาท
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 17 มิ.ย.ปีนี้อยู่ที่ระดับ 1.854 แสนล้านเหรียญสหรัฐ หรือประมาณ 5.674 ล้านล้านบาท ลดลง 500 ล้านเหรียญสหรัฐ หรือประมาร 1.5 หมื่นล้านบาท จากสัปดาห์ก่อนหน้ามี 1.859 แสนล้านเหรียญสหรัฐ หรือประมาณ 5.651 ล้านล้านบาท ด้านฐานะสุทธิการซื้อเงินตราต่างประเทศล่วงหน้าแลกกับเงินบาท (Forward)อยู่ที่ 2.42 หมื่นล้านเหรียญสหรัฐ เพิ่มขึ้น 500 ล้านเหรียญสหรัฐ จากสัปดาห็ก่อนหน้า 2.37 หมื่นล้านเหรียญสหรัฐ 
ทั้งนี้ ส่งผลให้ทุนสำรองระหว่างประเทศสุทธิ เมื่อรวมทุนสำรองระหว่างประเทศและการซื้อเงินตราต่างประเทศล่วงหน้าแลกกับเงินบาทปัจจุบันอยู่ที่ระดับ 2.096 แสนล้านเหรียญสหรัฐ อย่างไรก็ตามคาดว่าการลดลงของของทุนสำรองในสัปดาห์นี้เป็นผลมาจาก ธปท.ลดการเข้าแทรกแซงค่าเงินบาทโดยตรง ด้วยวิธีการเข้าซื้อเงินเหรียญสหรัฐทันทีในตลาดเข้าเก็บในทุนสำรอง เพื่อไม่ให้เงินบาทแข็งค่าหรือผันผวนน้อยลง 
สำหรับฐานเงินหรือเงินสดหมุนเวียนในมือประชาชนและเงินฝากของสถาบันการเงินที่ธปท.อยู่ที่ระดับ 1.146 ล้านล้านบาท ลดลง 3.99 หมื่นล้านบาท จากสัปดาห์ก่อนมี 1.186 ล้านล้านบาท